b'\n_START_ARTICLE_\nSemionas Lavo\xc4\x8dkinas\n_START_SECTION_\nBiografija\n_START_PARAGRAPH_\nGim\xc4\x97 1900\xc2\xa0m. bir\xc5\xbeelio 9 d. Smolenske. T\xc4\x97vas\xc2\xa0\xe2\x80\x93 gimnazijos mokytojas. Mok\xc4\x97si Roslavlyje (Smolensko sritis)._NEWLINE_1917\xc2\xa0m. aukso medaliu baig\xc4\x97 gimnazij\xc4\x85 Kurske. Nuo 1918\xc2\xa0m.\xc2\xa0\xe2\x80\x93 Raudonoje Armijoje, tarnavo pasienio apsaugoje._NEWLINE_1920\xc2\xa0m. i\xc5\xa1 armijos buvo nusi\xc5\xb3stas mokytis Maskvos auk\xc5\xa1tojoje technikos mokykloje (dabar Maskvos Baumano valstybinis technikos universitetas). 1927\xc2\xa0m. j\xc4\x85 baig\xc4\x97 gaudamas in\xc5\xbeinieriaus aeromechaniko kvalifikacij\xc4\x85._NEWLINE_Nuo 1929\xc2\xa0m. dirbo \xc4\xafvairiuose aviacijos konstravimo biuruose. 1935\xe2\x80\x931938\xc2\xa0m. buvo naikintuvo LL (serijiniu b\xc5\xabdu negamintas) projekto vyriausiasis konstruktorius. 1938\xe2\x80\x931939\xc2\xa0m. dirbo Aviacijos pramon\xc4\x97s vyriausioje valdyboje._NEWLINE_Nuo 1939\xc2\xa0m. S. Lavo\xc4\x8dkinas dirbo aviacijos gamyklos Nr.301 (Chimk\xc5\xb3 miest\xd0\xb5 Maskvos srityje) konstravimo biure l\xc4\x97ktuv\xc5\xb3 konstruktoriumi, biuro vadovu. Jam vadovaujant kartu su M. Gudkovu ir V. Gorbunovu buvo sukurtas naikintuvas LaGG-3._NEWLINE__NEWLINE_Nuo 1940\xc2\xa0m. jis buvo aviacijos gamyklos Nr.21 (Gorkis) konstravimo biuro vyriausiasis konstruktorius. Did\xc5\xbeiojo T\xc4\x97vyn\xc4\x97s karo metais rimtai tobulino naikintuv\xc4\x85 LaGG-3, kuris prad\xc5\xbeioje buvo gana avaringas ir kurio charakteristikos buvo nepakankamos. Buvo pakeistas variklis, sustiprintos sparn\xc5\xb3 plok\xc5\xa1tumos, d\xc4\x97l ko l\xc4\x97ktuvo kovin\xc4\x97s galimyb\xc4\x97s ry\xc5\xa1kiai pager\xc4\x97jo._NEWLINE__NEWLINE_Tada jis suk\xc5\xabr\xc4\x97 10 serijini\xc5\xb3 ir eksperimentini\xc5\xb3 naikintuv\xc5\xb3, tarp j\xc5\xb3 La-5, La-5F, La-5FN, La-7, kurie pla\xc4\x8diai naudoti kovos veiksmuose. Lavo\xc4\x8dkino naikintuvais skraidydamas I. Ko\xc5\xbeedubas numu\xc5\xa1\xc4\x97 62 vokie\xc4\x8di\xc5\xb3 l\xc4\x97ktuvus. 1941\xe2\x80\x931945\xc2\xa0m. buvo pagaminta 22 500 S. Lavo\xc4\x8dkino naikintuv\xc5\xb3._NEWLINE__NEWLINE_Nuo 1943\xc2\xa0m. buvo bandomi Lavo\xc4\x8dkino naikintuvai su raketiniais greitintuvais._NEWLINE_1944\xc2\xa0m. rugpj\xc5\xab\xc4\x8dio 19 d. S. Lavo\xc4\x8dkinui suteiktas aviacijos in\xc5\xbeinerin\xc4\x97s tarnybos generolo majoro laipsnis._NEWLINE_1945\xc2\xa0m. Lavo\xc4\x8dkino konstravimo biuras buvo perkeltas \xc4\xaf Chimkus. Tada buvo sukurti paskutiniai S. Lavo\xc4\x8dkino naikintuvai su vidaus degimo varikliais\xc2\xa0\xe2\x80\x93 visi\xc5\xa1kai metalinis La-9, mokomasis treniruo\xc4\x8di\xc5\xb3 naikintuvas La-180, tolimasis naikintuvas La-11._NEWLINE__NEWLINE_Po to Lavo\xc4\x8dkino KB buvo pavesta kurti reaktyvinius naikintuvus (reaktyvini\xc5\xb3 varikli\xc5\xb3 naudojimu naikintuvuose Lavo\xc4\x8dkinas u\xc5\xbesi\xc4\x97m\xc4\x97 dar 1944\xc2\xa0m.)._NEWLINE_1947\xc2\xa0m. S. Lavo\xc4\x8dkinas suk\xc5\xabr\xc4\x97 La-160 (pirm\xc4\x85j\xc4\xaf TSRS l\xc4\x97ktuv\xc4\x85 su str\xc4\x97li\xc5\xa1kais sparnais), kuris v\xc4\x97liau tapo serijiniu naikintuvu La-15. 1948\xc2\xa0m. l\xc4\x97ktuvas La-176 (sparn\xc5\xb3 str\xc4\x97li\xc5\xa1kumas 45\xc2\xb0) vir\xc5\xa1ijo garso greit\xc4\xaf, pirm\xc4\x85 kart\xc4\x85 TSRS. Konstruktorius suk\xc5\xabr\xc4\x97 vir\xc5\xa1garsin\xc4\xaf naikintuv\xc4\x85 La-190, visaor\xc4\xaf dviviet\xc4\xaf naikintuv\xc4\x85 su radaru La-200._NEWLINE_V\xc4\x97liau S. Lavo\xc4\x8dkinas k\xc5\xabr\xc4\x97 raketin\xc4\x99 technik\xc4\x85. 1950\xc2\xa0m. S. Lavo\xc4\x8dkino KB buvo pavesta sukurti ir paleisti \xc4\xaf serij\xc4\x85 raketas \xc5\xbeem\xc4\x97-oras. Prie\xc5\xa1l\xc4\x97ktuvin\xc4\x97s raketos tur\xc4\x97jo b\xc5\xabti skirtos ginti TSRS pramon\xc4\x97s centrus nuo atomin\xc4\x97mis bombomis ginkluot\xc5\xb3 bombone\xc5\xa1i\xc5\xb3._NEWLINE_1951-1955\xc2\xa0m. S. Lavo\xc4\x8dkino konstravimo biure buvo sukurtos ant\xc5\xbeemin\xc4\x97s zenitin\xc4\x97s valdomos raketos ZUR-205 \xd0\xb8 ZUR-215 ir raketos oras-oras. 1955\xc2\xa0m. apie Maskv\xc4\x85 \xc4\x97m\xc4\x97 veikti prie\xc5\xa1l\xc4\x97ktuvin\xc4\x97s sistemos Berkut. Lavo\xc4\x8dkino raketos (ZUR-217\xd0\x9c ir ZUR-218) buvo ginkluot\xc4\x97je iki ma\xc5\xbedaug 1980\xc2\xa0m._NEWLINE__NEWLINE_Tada buvo sukurtas ir bepilotis l\xc4\x97ktuvas taikinys La-17, kur\xc4\xaf gamino iki 1993\xc2\xa0m. Buvo sukurtas ir \xc5\xbevalgybinis \xc5\xa1io aparato variantas, naudotas kaip bepilotis fronto fotografin\xc4\x97s \xc5\xbevalgybos aparatas._NEWLINE_1953\xc2\xa0m. tapo TSKP nariu._NEWLINE_1954\xc2\xa0m. S. Lavo\xc4\x8dkinas \xc4\x97m\xc4\x97 kurti tarpkontinentin\xc4\x99 vir\xc5\xa1garsin\xc4\x99 sparnuot\xc4\x85j\xc4\x85 raket\xc4\x85 Buria._NEWLINE_1956\xc2\xa0m. paskirtas generaliniu konstruktoriumi. U\xc5\xbeimdamas \xc5\xa1ias pareigas jis baig\xc4\x97 kurti sparnuot\xc4\x85j\xc4\x85 raket\xc4\x85 Buria ir suprojektavo prie\xc5\xa1l\xc4\x97ktuvin\xc4\x97s gynybos kompleks\xc4\x85 Dal, kurios pagrindas buvo didelio nuotolio (iki 500 km) raketos \xc5\xbeem\xc4\x97-oras, skirtos itin greitiems oro taikiniams naikinti._NEWLINE_1950\xe2\x80\x931958\xc2\xa0m. buvo TSRS Auk\xc5\xa1\xc4\x8diausios Tarybos deputatas._NEWLINE__NEWLINE_1958\xc2\xa0m. tapo TSRS moksl\xc5\xb3 akademijos nariu korespondentu._NEWLINE_1960\xc2\xa0m. bir\xc5\xbeelio 9 d., baigiantis Burios bandymams, vykusiems Sary-\xc5\xa0agano poligone Kazachijoje prie Balcha\xc5\xa1o e\xc5\xbeero, Semionas Lavo\xc4\x8dkinas mir\xc4\x97 nuo \xc5\xa1irdies sm\xc5\xabgio._NEWLINE__NEWLINE_Palaidotas Novodevi\xc4\x8d\xc4\x97s kapin\xc4\x97se Maskvoje.'